Kasimiriusnak imádságos éneke
Az Boldogságos Szűz Máriához Szent Kasimiriusnak imádságos éneke

                         ELSŐ RÉSZE

1. Mondj naponként és óránként
   Lelkem dicséreteket
  Máriának Szűzanyának,
   S ülj vígan inepeket.

2. Gondolkodjál, s álmélkodjál
   Fölségén asszonyodnak,
  Mondd boldognak és áldottnak,
   Mondd Istenünk anyjának.

3. Engeszteljed, és tiszteljed,
   Hogy a bűntől megmentsen.
  Ehhez fordulj, s arccal borulj,
   Hogy ördög meg ne ejtsen.

4. Erre szemlélj, mert e személy
     Égi gyümölcsöt hozott
  Nékünk mennyből, s szent méhéből
      Irgalmasságot hozott.

5. Győzedelmit és védelmit
      Nyelvem ennek énekeld,
  Ékességét s dicsőségét
      Teljes erőddel neveld,

6. Mert átkától, s rút árkától
      A pokolnak megmentett,
  Mennyország közt s e világ közt
      Állandó frigyet vetett.

7. Mondj vég nélkül víg énekül
      Néki szép dicséretet,
  Szentségéről s kegyelméről
      Tégy víg emlékezetet.

8. Minden ízem, tagom s részem
     Szent Szűzet dícsérjétek,
  Énekekkel és versekkel 
     Gyakran emlegessétek.

9. Nincs oly elme, ki értelme
     Szent Szűzet felérhesse,
  Értékével s bölcs nyelvével
     Ezt méltán dícsérhesse.

10. Minden vallja, s magasztalja,
   Mint szüléjét Istennek
    De ne vélje, hogy felérje
   Senki fölségét ennek.

11. Mindazáltal alázattal
  Illik hozzája mennünk,
    Sok irgalmú s nagy hatalmú
  Szűz oltalmát keresnünk.

12. Tudom, senki oly nincsen, ki
  Szűzet méltán tisztelné,
    De megkábult s eszefordult,
  Ki ezt nem énekelné.

13. Kinek fénylő s ég-érdemlő
   Élete megáldatott,
    Rút kevélység s eretnekség
   Általa megrontatott.

14. E rózsával, mint fáklyával,
   Isten nyája tündöklik,
    Életében s beszédében 
   Isten malasztja fénylik.

15. Éva vétke s tiltott étke
   Az eget bézárlotta,
    Ez épsége és hívsége
   Viszontag felnyitotta.

16. Éva tőrbe s ejté bűnbe
   Az emberi nemzetet,
    E szűz által, ki malaszttal
   Teljes, nyertünk életet.

17. Nem szolgálja s prédikálja
   Senki ezt képtelenül,
    Éneklésre s dicsérésre
   Mert méltó végtelenül.

18. Ez szűz adja (amint hagyja
   Fia), hogy szolgálhassam
    Víg orcáját s kegyes fiát
   Színről színre láthassam.

                         MÁSODIK RÉSZE

19. Oh nagy némű s győzedelmű
   Asszonyok dicsősége,
    Kit anyjának s asszonyának
   Vall földnek kereksége!

20. Nézd kegyesen s szerelmesen
   A te tisztelőidet,
    Tedd méltokká s állandókká
   A jóban híveidet.

21. Jesse ága szép virága,
   Epedt szívnek orvosa,
    Föld épsége és ég szépsége,
   És Istennek titkosa.

22. Élet fája, s vagy példája
   Minden szent erkölcsöknek,
    Palotája s formája
   Égi kegyességeknek.

23. Üdvözlessél s dicsértessél,
   Kitől ég felnyittatott,
    Akit amaz régi ravasz
   Kígyó meg nem csalhatott.

24. Tekintetes s nevezetes
   Dávid király leánya,
    Az választott, ki alkotott
   Téged, egek asszonya.

25. Gyémánt fényű s rósza színű
   Tisztaság lilioma,
    Kivel épül, vigad s szépül
   Mennyország birodalma.

26. Égi jókkal s ékes szókkal,
   Kérlek, engem nemesíts,
    Hogy te kedved szerént neved
   Dicsérhessem, bátoríts.

27. Legelsőben add szívemben
   A te szeretedet,
    Hogy terjessze s gerjessze
   Lelkem tiszteletedet.

28. Noha béna nyelvem s néma
   Ajakim fertelmesek,
    De szentséged s dicsőséged
   Énnálam szerelmesek.

29. Örülj, vigadj és hálát adj,
   Mint méltó dicséretre,
    Mert te hittél s így ok lettél
   Nekünk az új életre.

30. Tisztasággal s iagazsággal
   Bévelkedő drága szűz,
    Mint virágra s pálma ágra,
   Isten rád gyümölcsöt fűz.

31. A szagával jószágával
   Boldogulni akarunk,
    Kinek magva jókkal rakva,
   S nékünk szerelmes urunk.

32. Oh, szépséges szűz és kegyes,
   Ki vagy makula nélkül,
    Tégy tisztákká s igazakká
   Minket is vétek nélkül!

33. Boldog emlő s nagy érdemlő
   Mely szoptattál gyermeket,
    Ki megnyitá s megújítá
   Mi nékünk az egeket.

34. Új világgal és virággal
   Általad föld tündöklik,
    Setétsége s büdössége
   Régi ködnek eloszlik.

35. Gazdag dúsok most koldusok,
   Miként te megmondottad,
    S kik éheztek, most bétöltek,
   Amint megprófétáltad.

36. Megfordulnak, és újulnak
   Általad rossz szokások,
    Megpirulnak, s elborulnak
   A sok hamis vallások.

37. Tanítottál, s példát adtál
   Világ utálására,
    Délceg testnek s rossz erkölcsnek
   Megzabolázásra.

38. Szemeinket s elméinket
   Hogy mennybe igazgassuk,
    Tagainkat s szokásinknak
   Indulatit faggassuk.

39. Táplálgattad, s ápolgattad
   A mi üdvözítőnket,
    Szűz méhedben s kebeledben
   Hordoztad életünket.

40. Anya lettél, s szűzen szültél
   Fiat mi váltságunkra,
    Dicsőségnek s fényességnek
   Urát vigasságunkra.

41. Áldott személy, kitől kevély
   Halál megtapodtatott,
    S bűnös ágnak mennyországnak
   Kapuja megnyittatott.

42. Áldott légyen s velünk tégyen
   Jót, ki Anyjának hiszünk,
    Mert született, ki teremtett
   Minket, tőled, szép Szűzünk

                         HARMADIK RÉSZE

43. Élesztője s ébresztője
   Ki vagy kétes szívünknek,
    Légy vesztője s sillyesztője
   A mi ellenségünknek.

44. Amint kértem, imádj értem,
   S vigy Ábrahám keblébe,
    Hogy ne essem, s ne vettessem
   A kárhozat tüzébe.

45. Ím, dícsérlek, s azon kérlek,
   Hogy meggyógyítsd sebemet,
    Érdemedből, kegyelmedből
   Töröld el sok vétkemet.

46. Hogy bizony szűz, mint a szép tűz, 
   Lehessek s mértékletes,
    Igaz, elmés és kegyelmes,
   Irgalmas, szemérmetes,

47. Nagy szerelmű, s gyors értelmű
   Az égi tudományban,
    Istenfélő s szentül élő
   Mennyei hagyományban,

48. Áhítatos s állhatatos,
   Szelíd, józan, szerelmes,
    Nagytűrhető, jó tehető,
   Nyájas, kegyes, értelmes,

49. Igazmondó s a romlandó
   Világon alázatos,
    Testgyülölő, bűn kerülő
   S a jóban szorgalmatos.

50. Te őrzőjök s segétőjök
   Légy a keresztyéneknek,
    Üdvösséget s békességet
   Nyerj az igaz híveknek.

51.Oh, egeknek s tengereknek
   Tündöklő szép csillaga!
    Ez mind holdnál s mind a napnál
   Fényesebben villoga.

52. Szent érdemed és kegyelmed 
   Által szívem támogasd,
    Ami fáraszt, s bűnt megáraszt,
   Rólunk azt lerázogasd.

53. Ördögkézből s örök tűzből
   Az embert megmentetted,
    Igaz testben s természetben
   Midőn Istent nemzetted.

54. Tisztaságban s igazságban
   Noha fiat fogadtál,
    Ékességtől s szűzességtől
   De te meg nem fosztattál.

55. Mert szűz voltál, szűz maradtál,
   Midőn tőled született,
    Azt szoptatván, s ápolgatván,
   Aki téged teremtett.

56. Új magzattal s áldozattal
   Fénylő Isten edénye,
    Fiat bírtál, s meg nem nyíltál,
   Szűzességnek szekrénye.

57. Méltóztassál szent áldással
   Fiadnak ajánlani,
    Fejem tűzre s örök bűzre
   Hogy ne kezdjen szállani.

58. Lágy szívűvé s egy ügyűvé
   Engemet tégy végetlen,
    A bűn ellen s ördög ellen
   Őrizz, kérlek, szünetlen.

59. Meg ne ejtsen, s szégyenítsen
   E világnak szerelme,
    Elámítja, s megvakítja,
   Kit megcsalhat öröme.

60. Hogy dölfösség és gyűlölség
   Elmém meg ne foghassa,
    Pokol mérge s undok férge
   Szívemet ne rághassa.

61. Reménkedjél, s törekedjél
   Fiad előtt érettem,
    Hogy tekéntsen rám, s megmentsen
   Kíntól, kit érdemlettem.

62. Légy oltalmok s diadalmok
   Kik ülik innepedet,
    Víg versekkel s énekekkel
   Tisztelik szent nevedet.
Versek